37. ΝΟΜΟΘΕΤ. ΔΙΑΤΑΓΜΑ υπ' αριθ. 4022 της 11/12 Νοεμ. 1959 Περί τροποποιήσεως των περί Διοικήσεως της Τραπέζης της Ελλάδος διατάξεων. Άρθρ.1.-1.Επαναφέρονται εν ισχύϊ αι διατάξεις του Α.Ν. 55 της 31 Αυγ. 1936 "περί Διοικήσεως της Τραπέζης της Ελλάδος" ως αύται ετροποποιήθησαν δια του Α.Ν. 1979 της 21 Σεπτ. 1939 "περί Διοικήσεως της Τραπέζης της Ελλάδος" ως προς την σύστασιν και ετέρας θέσεως Υποδιοικητού της Τραπέζης και την λειτουργίαν της Διοικήσεως της Τραπέζης δια των ήδη προβλεπομένων οργάνων αυτής. 2.Ο αρχαιότερος Υποδιοικητής της Τραπέζης, εντασσόμενος ευθύς μετά τον Διοικητήν, αναπληροί τούτον απόντα, κωλυόμενον ή μη υπάρχοντα, καθ' όλην την έκτασιν των καθηκότων αυτού. Εν απουσία και τούτου, τον Διοικητήν αναπληροί ο νεώτερος εν τη αρχαιότητι Υποδιοικητής. Η μεταξύ των Υποδιοικητών αρχαιότης καθορίζεται εκ του χρόνου του αρχικού εκατέρου αυτών διορισμού, εφ' όσον είναι συνεχής έκτοτε η υπό την ιδιότητα ταύτην υπηρεσία. 3.Η ένταξις της διά του παρόντος επερχομένης τροποποιήσεως και η προς αυτήν προσαρμογή του Καταστατικού της Τραπέζης της Ελλάδος θέλει γίνει, μετά γνώμην του Γενικού Συμβουλίου αυτής, διά Β. Δ/τος εκδιδομένου προτάσει του Υπουργού των Οικονομικών. Άρθρ.2.-(Κυρούται η από 20 Απρ. 1956 απόφασις της Γενικής Συνελεύσεως των Μετόχων της Τραπέζης της Ελλάδος, δι' ης ετροποποιήθη και συνεπληρώθη το άρθρ. 30 του Καταστατικού αυτής). Άρθρ.3.-(Κυρούται η από 11 Απρ. 1957 απόφασις της ως άνω Γενικής Συνελεύσεως, δι' ης ετροποποιήθησαν και συνεπληρώθησαν τα άρθρα 8 (εδάφ. α') και 71 (παρ. 2) του Καταστατικού αυτής). Άρθρ.4.-Αι μέχρι της ισχύος του Ν.Δ. 3912/1958 "περί ρυθμίσεως ζητημάτων εθελουσίας εξόδου προσωπικού της Τραπέζης της Ελλάδος", εκδοθείσαι δικαστικαί αποφάσεις επί των σχετικών υποθέσεων διατηρούν την ισχύν αυτών ως προς την επιδικασθείσαν δικαστικήν δαπάνην. Αι ανωτέρω τροποποιήσεις ενετάχθησαν εις το Καταστατικόν της Τραπέζης Ελλάδος διά του Β. Δ/τος υπ' αριθ. 3 της 8/11 Ιαν. 1960. 